Ons sal nou meer op ons knieë moet gaan | Netwerk24
Ons sal nou meer op ons knieë moet gaan
Nico S., Paarl
Foto ter illustrasie: Foto24
Toe dit met die wêreld goed gegaan het, was almal Sondae in die kerk en hopelik saans op hul knieë. Maar die gebede was nie vir jou vriend of buurman nie, net smekinge dat die Vader jou nog meer moet gee. Nie om te deel nie, maar net vir jou om die vol koffers wat jy het, net voller te maak.
Toe kom Covid-19, wat niemand ontsien het nie. Jy, ryk man, jy moet ook jou masker dra voordat jy jou bank of waar ook al mag binnegaan. Jou hande word ook soos almal s'n ontsmet. Jy het 'n gewone mens geword. En nou word die Bybel bevraagteken.
Ja, die Bybel is deur mense geskryf in opdrag van die Vader. Maar die Bybel is nie 'n geskiedenisboek nie, dit is 'n rigtingwyser vir hoe ons van dag tot dag moet leef. En omdat die Woord nie meer te midde van wêreldse welvaart aanvaar word nie, verskyn Covid-19 in ons lewe, kry ons politieke partye wêreldwyd wat geensins belangstel in die behoeftes van die man op straat nie, maar politici wat net hul eie sakke vul.